b"\n_START_ARTICLE_\nTorre Montfort\n_START_SECTION_\nDescripci\xc3\xb3\n_START_PARAGRAPH_\nEs tracta d\xe2\x80\x99una torre de guaita envoltada per la roca viva del tur\xc3\xb3 i per un fossat excavat en el s\xc3\xb2l._NEWLINE_La torre \xc3\xa9s de planta circular ubicada al cim d'un tur\xc3\xb3 que porta el mateix nom, situat en els l\xc3\xadmits dels termes municipals d'Arb\xc3\xbacies i Riells i Viabrea. El tur\xc3\xb3 de 734 metres d\xe2\x80\x99al\xc3\xa7ada permet una gran control de la vall de Riells del Montseny i de la part alta del terme d'Arb\xc3\xbacies._NEWLINE_Es troba constru\xc3\xafda amb pedra lligada amb morter, presenta un parament for\xc3\xa7a regular, treballat a la cara vista, obra que es podria situar a finals dels segle XII inicis del XIII, en la darrera etapa del rom\xc3\xa0nic._NEWLINE_El di\xc3\xa0metre exterior de la torre \xc3\xa9s de 6,6 m, amb una amplada interna de murs de m\xc3\xa9s d'un metre, deixant un espai interior \xc3\xbatil d'aproximadament 4 metres. Es conserva en una al\xc3\xa7ada que en algun punt supera els 2 metres, tot i que segurament assolia els 8 quan estava en funcionament. S'hi pot apreciar encara alguna espitllera i la porta d'entrada, aix\xc3\xad com part del recinte emmurallat de planta quadrangular, avui for\xc3\xa7a malm\xc3\xa8s que l'envolta. Aquesta muralla fa aproximadament uns 12 m de costa i un gruix d'uns 60 cm, adaptant el seu recorregut al desnivell del terreny._NEWLINE_Tot i que no es coneix documentaci\xc3\xb3 que hi faci refer\xc3\xa8ncia, molt possiblement es tracta d'una torre de guaita medieval dependent del proper castell de Montsoriu. Ambdues construccions mantenen contacte visual, i possiblement la torre de Montfort faria les funcions de torre avan\xc3\xa7ada de control del territori per part del castell termenat."